হাটহাজারী উপজেলা
হাটহাজারী বাংলাদেশের চট্টগ্রাম জেলার অন্তর্গত একটি উপজেলা।
হাটহাজারী উপজেলার মোট আয়তন ২৪৬.৩২ বর্গ কিলোমিটার।
২০১১ সালের পরিসংখ্যান অনুযায়ী হাটহাজারী উপজেলার মোট জনসংখ্যা ৪,৩১,৭৪৮ জন। এর মধ্যে পুরুষ ২,১৫,২০১ জন এবং মহিলা ২,২৬,৫৪৭ জন। জনসংখ্যার ঘনত্ব প্রতি বর্গ কিলোমিটারে ১৭৫৩ জন। জনসংখ্যা বৃদ্ধির হার ১.৪০%। মোট ভোটার সংখ্যা ২,৬৯,২৬১ জন; যার মধ্যে পুরুষ ১,৩৫,৫৫৯ জন ও মহিলা ১,৩৩,৭০২ জন। মোট জনসংখ্যার ৯০% লোক মুসলিম, ৯% হিন্দু এবং ১% বৌদ্ধ ও অন্যান্য ধর্মাবলম্বী।
চট্টগ্রাম জেলা সদর থেকে ২০ কিলোমিটার উত্তরে ২২°২৪´ থেকে ২২°৩৮´ উত্তর অক্ষাংশ এবং ৯১°৪১´ থেকে ৯১°৫৪´ পূর্ব দ্রাঘিমাংশ জুড়ে হাটহাজারী উপজেলার অবস্থান। এর পশ্চিমে দীর্ঘ পাহাড়ের সারি ও পূর্বে হালদা নদী বহমান। এ উপজেলার উত্তরে ফটিকছড়ি উপজেলা, পূর্বে ফটিকছড়ি উপজেলা ও রাউজান উপজেলা, দক্ষিণে চট্টগ্রাম সিটি কর্পোরেশনের চান্দগাঁও থানা ও বায়েজিদ বোস্তামী থানা এবং পশ্চিমে সীতাকুণ্ড উপজেলা অবস্থিত।
হাটহাজারী থানা গঠিত হয় ১৯২৯ সালে এবং থানাকে উপজেলায় রূপান্তর করা হয় ১৯৮৩ সালে। হাটহাজারী উপজেলায় ১টি পৌরসভা ও ১৪টি ইউনিয়ন রয়েছে। এছাড়া চট্টগ্রাম সিটি কর্পোরেশনের আওতাধীন ১নং দক্ষিণ পাহাড়তলী ওয়ার্ড এ উপজেলার আওতাভুক্ত। সম্পূর্ণ হাটহাজারী উপজেলার প্রশাসনিক কার্যক্রম হাটহাজারী মডেল থানার আওতাধীন।
হাটহাজারী উত্তর চট্টগ্রামের এক ঐতিহাসিক ও গুরুত্বপূর্ণ উপজেলা। এক ঐতিহাসিক ঘটনার প্রেক্ষিতে হাটহাজারীর নামকরণ করা হয়। এর পূর্ব নাম ছিল "আওরঙ্গবাদ"। বর্তমান হাটহাজারী, উত্তর রাউজান ও ফটিকছড়ি নিয়ে আওরঙ্গবাদ গঠিত। আওরঙ্গবাদ পরগণায় চট্টগ্রামে মুঘল শাসনাধীন হওয়ার পর থেকেই মসনদধারী প্রথা চালু করে বারজন হাজারীকে অাভ্যন্তরীণ শান্তি-শৃঙ্খলা রক্ষা ও বহিঃশত্রুর হাত থেকে রক্ষার দায়িত্ব বণ্টন করা হয়েছিল। আমলাতান্ত্রিক শাসন ব্যবস্থার কারণে তৎকালীন কেন্দ্রীয় সরকার মুর্শিদাবাদের নবাবের আদেশ অমান্য ও অগ্রাহ্য করে হাজারীগণ দায়িত্ব পালনে অবহেলা করতে থাকেন এবং নবাবের বিরুদ্ধাচরণ করেন। চট্টগ্রামে নবাবের প্রতিনিধি মহাসিংহ হাজারীগণের ক্ষমতা খর্ব করতে এক কূটকৌশলের আশ্রয় নিয়ে প্রতারণা করে সীতাকুণ্ডে নবাবের কাঁচারিতে দাওয়াত নিয়ে যান। তিনি বিশ্বাসঘাতকতা করে আটজন হাজারীকে বন্দি করতে সমর্থ হন। বারজন হাজারীর মধ্যে দক্ষিণ চট্টগ্রামের দুইজন নবাবের বশ্যতা স্বীকার করায় তাঁদেরকে ছেড়ে দেয়া হয়। বাকি দশজনের মধ্যে আটজনকে বন্দি অবস্থায় মুর্শিদাবাদের নবাবের দরবারে পাঠিয়ে দেয়া হয়। দুইজন হাজারী পালিয়ে প্রাণরক্ষা করেন। মুর্শিদাবাদের নবাব আটজন হাজারীকে লোহার পিঞ্জরে বন্দি করে গঙ্গা নদীতে ডুবিয়ে হত্যার আদেশ দেন। ফলে উত্তর চট্টগ্রামে হাজারীদের ক্ষমতা খর্ব হয়ে পড়ে। বেঁচে যাওয়া হাজারীদের মধ্যে বীরসিংহ হাজারী যে হাট প্রতিষ্ঠা করেন তাকেই আজকের হাটহাজারী বলা হয়। তখন ফার্সি ভাষার প্রচলন ছিল বলে এই হাটটি "হাটে হাজারী" বা "হাটহাজারী" নামে পরিচিতি লাভ করে।
হাটহাজারী উপজেলার স্বাক্ষরতার হার ৬০.৫%। এ উপজেলায় ১টি বিশ্ববিদ্যালয়, ১টি কামিল মাদ্রাসা, ৫টি কলেজ (সহপাঠ), ২টি মহিলা কলেজ, ৪টি ফাজিল মাদ্রাসা, ৫টি আলিম মাদ্রাসা, ৯টি দাখিল মাদ্রাসা, ৩৫টি মাধ্যমিক বিদ্যালয় (সহশিক্ষা), ৮টি বালিকা মাধ্যমিক বিদ্যালয়, ৩টি নিম্ন মাধ্যমিক বিদ্যালয়, ১৪৯টি সরকারি প্রাথমিক বিদ্যালয়, ৯৬টি বেসরকারি প্রাথমিক বিদ্যালয় ও ২১টি এবতেদায়ী মাদ্রাসা রয়েছে।
হাটহাজারী উপজেলায় ১টি হাসপাতাল, ১টি উপজেলা স্বাস্থ্য কমপে­ক্স, ৫টি ইউনিয়ন স্বাস্থ্য কমিউনিটি সেন্টার, ৮টি পরিবার স্বাস্থ্য কল্যাণ কেন্দ্র, ১টি মাতৃকল্যাণ কেন্দ্র ও ২৩টি ক্লিনিক রয়েছে।
হাটহাজারী উপজেলায় যোগাযোগের প্রধান সড়ক ২টি হল চট্টগ্রাম-রাঙ্গামাটি মহাসড়ক ও চট্টগ্রাম-খাগড়াছড়ি মহাসড়ক। এছাড়া এ উপজেলায় ১৪৫ কিলোমিটার পাকারাস্তা, ৫৪৩ কিলোমিটার কাঁচারাস্তা, ৩১ কিলোমিটার রেলপথ ও ১৪ নটিক্যাল মাইল নৌপথ রয়েছে।
হাটহাজারী উপজেলায় ৪১০টি মসজিদ, ৪০টি মন্দির ও ১৫টি প্যাগোডা রয়েছে।
হাটহাজারী উপজেলার পূর্ব সীমান্ত দিয়ে বয়ে চলেছে হালদা নদী।
হাটহাজারী উপজেলায় মোট ৪৫টি হাটবাজার রয়েছে ও বাৎসরিক ৮টি মেলা বসে।ব্রিটিশ বিরোধী আন্দোলনে জালালাবাদের যুদ্ধ এক যুগান্তকারী ও গৌরবোজ্জ্বল অধ্যায়। ১৮ এপ্রিল ১৯৩০ সালে জালালাবাদ পাহাড়ে বিপ্লবী সূর্যসেন ও অনন্ত সিং দলের সঙ্গে ব্রিটিশ বাহিনীর এক লড়াই সংঘটিত হয়। সতের শতকে মালকা বানু ও মনু মিয়ার বিয়ে এ অঞ্চলে স্মরণীয় হয়ে আছে। এ বিয়ের কাহিনী নিয়ে বহু লোকজ ছড়া, কবিতা ও পালা গান রচিত হয়েছে। ১৯৭১ সালে নাজিরহাট বাসস্ট্যান্ড এলাকায় পাকবাহিনী ১১ জন মুক্তিযোদ্ধাকে নির্মমভাবে হত্যা করে।